Nxënësit amerikanë të shkollave të mesme të stresuar nga provimet
Në një anket të vitit 2010 me nxënësit, 29 për qind thanë se ishin të tronditur nga ngarkesa e rëndë e studimeve
Deborah Stipek është dekane e Shkollës së Arsimit në Universitetin e Stanfordit dhe eksperte në motivimin e studentëve për të mësuar. Ajo thotë se prirja në shumë shkolla të larta është “mësimi përmes testeve”, një fakt që ajo e di nga vajza e saj. E gëzuar pas përfundimit të provimit të fundit të programit AP për të kaluar një kurs të nivelit universitar të frëngjishtes, ajo i tha nënës së saj se ishte e lumtur që kurrë më nuk do të flasë frëngjisht. Në një anketë kombëtare të vitit 2010 me studentët e vitit të parë në universitet të kryer nga Universiteti i Kalifornisë në Los Anxhelos, 29 për qind thanë se ishin të tronditur nga ngarkesa e rëndë e studimeve në vitin e fundit të shkollës së mesme. Ky numër u rrit me dy pikë nga viti i mëparshëm. Zonja Stipek thotë se studentët janë të stresuar, dhe kanë arsye të mira për ta theksuar këtë. Dokumentari i vitit 2009 “Race to Nowhere” , shqip “Gara për Askund”, jep një kronologji të pakënaqësive në mesin e të rinjve, prindërve të tyre dhe mësuesve. “Unë nuk mbaj mend herën e fundit kur kam patur një rast për të luajtur në oborrin e shtëpisë”. “Shkolla ishte presion aq i madh, sa që çdo ditë zgjohesha me mërzi për të shkuar në shkollë”. “Unë shpenzoja gjashtë orë çdo natë duke bërë detyrat e shtëpisë”. “Ne duhet të pranohemi në shkollat më të mira”. “Ne duhet t’u nënshtrohemi provimeve dhe intervistave”. Zonja Deborah Stipek e Universitetit të Stanfordit thotë se arsimtarët duhet të fillojnë të ndryshojnë politikën ndaj detyrave të shtëpisë, të punojnë në përshtatjen e studentët me kolegjet që përkojnë me interesat e tyre dhe duhet t’i kushtojnë vëmendje asaj që thonë nxënësit. Zonja Stipek shton se arsimtarët dhe prindërit - duhet të reagojnë, duke i ndihmuar nxënësit për të evidentuar interesat e tyre, angazhimin dhe aftësitë intelektuale, dhe në të njëjtën kohë për të pakësuar stresin e tyre. Përndryshe, thotë ajo, rrezikon të shkatërrohet entuziazmi i të rinjve për të mësuar. Artikulli i studjueses Deborah Stipek është botuar në revistën “Shkenca”.